En 22-årig gammel hoppe er blevet voldsomt skamferet. Politiet mener, at gerningsmanden kan være den samme, som sidste sommer udsatte tre heste omkring Hadsund for en lignende mishandling.

Natten mellem mandag og tirsdag blev en hvid pony af racen Welsch udsat for grov mishandling. Ponyen opholdte sig på en ejendom på Skovmosevej i Rørbæk i Rebild Kommune. Ejeren opdagede, at ponyen var smurt ind i blod ved halen og lårene, da den skulle lukkes ud tirsdag formiddag. En ukendt gerningsmand har stukket en form for en genstand op i ponyens skede, som er voldsomt skamferet. Vicepolitiinspektør Jørgen Villadsen fra Nordjyllands Politi i Hobro vil meget gerne høre fra folk, som har set mistænkelige biler eller personer færdes i området omkring gerningstidspunktet. Politiet i Hobro kan kontaktes på 96 57 14 48.